Bybelklub vir Kinders: September 2014
Geplaas deur Bybelklub vir Kinders / Bible Club for Kids om 08:37 Geen opmerkings nie:
Gelukkige Lente Dag!
Vanoggend toe ek regop sit in die bed en die dagstukkie vir vandag lees, vang my oog die opkoms van die son. Die eerste sonsopkoms van die lente, gaan dit deur my gedagtes, ‘n vernuwing, ‘n nuwe dag, ‘n weer-begin.
Ek spring uit die bed met nuwe moed, reg om al die dinge van die dag aan te pak. Ek gooi die vensters oop, want vars lug is wat ons nodig het, sjoe maar die windjie het ‘n effens byt in hom! Seker nog die sneeu van verlede week wat op die bergtoppe lê, maar ek is vasbeslote om die meeste van hierdie lente dag te maak.
Dan val dit my by; elke dag is ‘n nuwe dag. Elke oggend as ons weer ons oë oopmaak is dit nóg ‘n geleentheid om weer te probeer, beter te wees as wie en wat ons gister was.
Maar daar is net een manier om dit te doen. Ons moet meer bid, meer Bybel lees en bereid wees om te gaan waar die Here ons lei, selfs al is dit die kronkelpad wat bitter min ander mense op is.
Romeine 12:2 “Julle moenie aan hierdie sondige wêreld gelyk word nie, maar laat God julle verander deur julle denke te vernuwe.”
Soos elke lente die wêreld rondom ons weer verfraai met blomme en nuwe groei aan die bome, is my hoop vir elkeen van julle vandag ‘n vernuwing binne julself.
Laat ons alles wat ons vandag aanpak tot eer van God doen. 1 Korintiërs 10:31 “Of julle eet en of julle drink of wat julle ook al doen, doen alles tot eer van God.”
Moenie vergeet om vandag te bid nie, want God het nie vergeet om jou vanoggend wakker te maak nie!
Geplaas deur Bybelklub vir Kinders / Bible Club for Kids om 08:15 Geen opmerkings nie: